Жоба

Қазақстан Республикасының

ЗАҢЫ

**Қазақстан Республикасындағы**

**Адам құқықтары жөніндегі уәкіл туралы**

Осы Заң Қазақстан Республикасындағы Адам құқықтары жөніндегі уәкілдің құқықтық мәртебесін, өкілеттіктерін және қызметін ұйымдастыруды айқындайды.

I ТАРАУ. ЖАЛПЫ ЕРЕЖЕЛЕР

1-бап. Уәкілдің құқықтық мәртебесі және қызметінің негізі

1. Қазақстан Республикасындағы Адам құқықтары жөніндегі уәкіл (бұдан әрі – Уәкіл) лауазымы Қазақстан Республикасының Конституциясына сәйкес адам мен азаматтың құқықтары мен бостандықтарын қорғауды қамтамасыз ету, сондай-ақ оларды Қазақстан Республикасы мемлекеттік органдарының, жергілікті мемлекеттік басқару және өзін-өзі басқару органдарының, лауазымды адамдары мен мемлекеттік қызметшілерінің сақтауы мен құрметтеуі мақсатында құрылады.

2. Уәкіл өз қызметін Қазақстан Республикасының Конституциясына, осы Заңға, Қазақстан Республикасының өзге де нормативтік құқықтық актілеріне, сондай-ақ халықаралық құқықтың жалпыға бірдей танылған қағидаттары мен нормаларына, Қазақстан Республикасы ратификациялаған халықаралық шарттардың ережелеріне сәйкес жүзеге асырады.

3. Уәкіл адам мен азаматтың құқықтарын тану, сақтау және қорғау туралы мәселелерді қарау кезінде Қазақстан Республикасы Парламентінің және оның Палаталарының, Қазақстан Республикасы Үкіметінің, Қазақстан Республикасы Конституциялық Кеңесінің, құқық қорғау органдарында, атқарушы билік органдарында құрылатын алқалы органдардың, сондай-ақ жергілікті мемлекеттік басқару және өзін-өзі басқарудың алқалы органдарының отырыстарына қатысуға құқылы.

4. Уәкіл өз қызметі шеңберінде адам құқықтары жөніндегі халықаралық ұйымдардың, басқа да үкіметтік емес құқық қорғау ұйымдарының жұмысына қатысады.

2-бап. Уәкіл қызметінің қағидаттары

Уәкілдің қызметі:

1) заңдылық;

2) объективтілік және әділдік;

3) ашықтық;

4) адам мен азаматтың құқықтары мен бостандықтары мүддесінде тәуелсіздік, жауапкершілік және бейтараптылық қағидаттарына негізделеді.

3-бап. Уәкіл қызметінің кепілдіктері

1. Уәкіл өзінің өкілеттік мерзімі ішінде ешкімнің тиіспеушілігіне ие болады.

Уәкілді өз өкілеттік мерзімі ішінде, қылмыс орнында ұсталған не ауыр немесе аса ауыр қылмыс жасаған жағдайларды қоспағанда, Қазақстан Республикасы Бас Прокурорының келісуінсіз ұстап алуға, күзетпен ұстауға, үйқамаққа алуға, күштеп әкелуге, сот тәртібімен салынатын әкімшілік жазалау шараларын қолдануға, қылмыстық жауаптылыққа тартуға болмайды.

2. Уәкілді қылмыстық және (немесе) әкімшілік жауаптылыққа тарту тәртібі Қазақстан Республикасының заңдарында белгіленеді.

3. Ешкімнің Уәкілдің қызметіне араласуға және оған Қазақстан Республикасының заңдарында және Қазақстан Республикасы Президентінің актілерінде көзделмеген функцияларды жүктеуге, сондай-ақ оның өз өкілеттіктерін жүзеге асыруына кедергі келтіру мақсатында қандай да бір нысанда ықпал етуге құқығы жоқ.

4. Қазақстан Республикасының заңдарында тікелей көзделген жағдайларды қоспағанда, Уәкілдің құқықтары шектелмеуге тиіс. Уәкілдің заңды қызметіне араласу не кедергі жасау Қазақстан Республикасының заңдарында көзделген жауаптылыққа алып келеді.

5. Уәкіл азаматтық немесе әкімшілік іс, әкімшілік құқық бұзушылық туралы іс не қылмыстық іс бойынша өзінің лауазымдық міндеттерін атқаруына байланысты өзіне белгілі болған мән-жайлар туралы куәгерлік айғақтар беруден бас тартуға құқылы.

6. Уәкілге Қазақстан Республикасының заңында белгіленген тәртіппен өз қызметін жүзеге асыру кезінде қауіпсіздігін қамтамасыз ету құқығына кепілдік беріледі.

7. Уәкілдің өз өкілеттіктерін қызметтік куәлігін көрсеткен кезде Қазақстан Республикасының бүкіл аумағында кедергісіз жүзеге асыруға құқығы бар.

II ТАРАУ. УӘКІЛДІ ЛАУАЗЫМҒА САЙЛАУ, ОНЫҢ ӨКІЛЕТТІКТЕРІН   
ТОҚТАТУ ЖӘНЕ ЛАУАЗЫМЫНАН БОСАТУ ТӘРТІБІ

4-бап. Уәкілді сайлау тәртібі

1**.** Уәкілді Қазақстан Республикасы Парламентінің Сенаты Қазақстан Республикасы Президентінің ұсынуы бойынша бес жыл мерзімге лауазымға сайлайды және лауазымынан босатады.

2. Уәкіл лауазымына сайланатын адам мынадай талаптарға сай болуға:

1) Қазақстан Республикасы азаматтығының болуы және соңғы он жылда оның аумағында тұрақты тұруға;

2) жоғары білімі болуға;

3) адам мен азаматтың құқықтары мен бостандықтарын қорғау саласында жұмыс тәжірибесі болуға;

4) отыз жастан кіші болмауға;

5) Қазақстан Республикасының мемлекеттік тілін білуге тиіс.

3. Уәкіл лаузымына кіріскен кезде мынадай мазмұндағы ант береді: «Қазақстан Республикасындағы Адам құқықтары жөніндегі уәкіл лауазымына кірісе отырып, Қазақстан Республикасының Конституциясын, Қазақстан Республикасының заңнамасын, сондай-ақ әділдік пен ар-ожданымды басшылыққа ала отырып, адам мен азаматтың құқықтары мен бостандықтарын адал және әділ қорғауға және өз міндеттерімді орындауға салтанатты түрде ант етемін. Адам мен азаматтың құқықтары мен бостандықтарын қорғау мүддесінде тәуелсіз, жауапкершілікпен және бейтарап әрекет етуге міндеттенемін.».

4. Лауазымына кіріскен Уәкілге Қазақстан Республикасының заңнамасында белгіленген тәртіппен оның лауазымдық жағдайы мен өкілеттіктерін растайтын қызметтік куәлік тапсырылады.

5-бап. Уәкілдің өкілеттіктерін тоқтату

1. Уәкілдің өкілеттіктері олардың мерзімі аяқталған күннен бастап, сондай-ақ ол мерзімінен бұрын босатылған немесе өз өкілеттіктерін доғарған жағдайда тоқтатылады.

2. Уәкілді Қазақстан Республикасы Парламентінің Сенаты Қазақстан Республикасы Президентінің ұсынуы бойынша атқаратын лауазымынан мерзімінен бұрын босатуы мүмкін.

3. Уәкілді лауазымынан мерзімінен бұрын босату үшін мыналар:

1) Осы Заңда және Қазақстан Республикасының заңдарында белгіленген талаптар мен шектеулерді сақтамау;

2) айыптау үкімінің заңды күшіне енуі;

3) Уәкілдің кәсіби міндеттерін одан әрі атқаруға кедергі келтіретін денсаулық жағдайы;

4) Уәкілді әрекетке қабілетсіз немесе әрекет қабілеті шектеулі деп тану туралы не оған медициналық сипаттағы мәжбүрлеу шараларын қолдану туралы сот шешімінің заңды күшіне енуі;

5) Қазақстан Республикасының азаматтығын тоқтатуы;

6) басқа лауазымға тағайындалуы, сайлануы және оның басқа жұмысқа ауысуы;

7) Қазақстан Республикасының шегінен тыс жерге тұрақты тұруға кетуі;

8) атқаратын лауазымында болуымен сыйыспайтын және Уәкілдің беделіне нұқсан келтіретін теріс қылықтар жасауы негіз болып табылады.

4. Қазақстан Республикасының бүкіл аумағында немесе оның жекелеген жерлерінде төтенше жағдай режимінің енгізілуі Уәкілдің қызметін тоқтатпайды және тоқтата тұрмайды.

6-бап. Уәкіл лауазымында болуына байланысты шектеулер

1. Уәкілдің саяси қызметпен айналысуға құқығы жоқ.

Уәкіл өз өкілеттіктерін жүзеге асыру кезеңінде өзінің саяси партиялардағы мүшелігін тоқтата тұрады.

2. Уәкіл оқытушылық, ғылыми не өзге де шығармашылық қызметті қоспағанда, мемлекеттік қызметте бола алмайды, басқа да ақы төленетін қызметпен айналыса алмайды.

3. Уәкіл лауазымына кіріскен күннен бастап күнтізбелік отыз күннен кешіктірмей өзінің мәртебесіне сай келмейтін қызметті тоқтатуға міндетті.

4. Уәкілдің лауазымдық міндеттерін атқару кезінде мүдделер қақтығысына алып келетін немесе алып келуі мүмкін жеке мүдделілігі туындаған жағдайда, ол мұндай қақтығысты болғызбау немесе реттеу жөнінде шаралар қолдануға міндетті.

III ТАРАУ. УӘКІЛДІҢ ҚҰЗЫРЕТІ

7-бап. Шағымды қарау

1. Уәкіл Қазақстан Республикасы азаматтарының және Қазақстан Республикасының аумағындағы шетел азаматтарының және азаматтығы жоқ адамдардың (бұдан әрі – өтініш берушілер) шағымдарын өз құзыреті шегінде қарайды.

2. Уәкіл Қазақстан Республикасы Президентінің, Қазақстан Республикасы Тұңғыш Президенті – Елбасының әрекеттеріне және шешімдеріне шағымдарды қарамайды.

3. Шағымда өтініш берушінің тегі, аты, әкесінің аты (егер ол жеке басын куәландыратын құжатта көрсетілген болса) және тұрғылықты жері немесе жұмысы туралы мәліметтер, өтініш берушінің пікірі бойынша құқықтары мен бостандықтарын бұзған немесе бұзатын шешімдердің немесе әрекеттердің (әрекетсіздіктің) мәнін баяндау қамтылуға тиіс. Шағымға өтініш берушінің дәлелдерін растайтын құжаттар және өзге де материалдар қоса беріледі.

4. Уәкілдің шағымды алып:

1) шағымды қарауға қабылдауға;

2) өтініш беруші өз құқықтары мен бостандықтарын қорғау үшін пайдалана алатын тәсілдер мен құралдарды түсіндіруге;

3) құзыретіне шағымды мәні бойынша шешу жататын мемлекеттік органдарға, жергілікті мемлекеттік басқару және өзін-өзі басқару органдарына, лауазымды адамдарға шағымды беруге;

4) уәжін білдіріп, шағымды қабылдаудан бас тартуға құқығы бар. Шағымды қарауға қабылдаудан бас тартуға шағым жасалмайды.

5. Уәкіл қабылданған шешім туралы - өтініш берушіні, ал шағымды қарау басталған жағдайда шешімдеріне және (немесе) әрекеттеріне (әрекетсіздігіне) шағым жасалатын мемлекеттік органдарды, жергілікті мемлекеттік басқару және өзін-өзі басқару органдарын, лауазымды адамдарды да хабардар етеді.

8-бап. Уәкілдің шағымды қарау кезіндегі құқықтары

1.Уәкіл шағымды қарау кезінде:

1) мемлекеттік органдардан, жергілікті мемлекеттік басқару және   
өзін-өзі басқару органдарынан, лауазымды адамдар мен ұйымдардан шағымды қарау үшін қажетті мәліметтерді сұратуға және алуға құқылы. Бұл ретте соттың іс жүргізуіндегі істер мен материалдарды талап етіп алдыруға болмайды;

2) адам мен азаматтың құқықтарымен және бостандықтарымен айналысатын мемлекеттік және қоғамдық ұйымдардың құжаттарына кедергісіз қол жеткізуге;

3) мемлекеттік органдардың, жергілікті мемлекеттік басқару және өзін-өзі басқару органдарының, сондай-ақ өзге де ұйымдардың басшыларының және басқа да лауазымды адамдарының кідіріссіз қабылдауына;

4) Уәкіл қызметтік куәлігін көрсете отырып, мемлекеттік органдардың, жергілікті мемлекеттік басқару және өзін-өзі басқару органдарының, өзге де ұйымдардың, оның ішінде әскери бөлімдер мен құрамалардың аумағы мен үй-жайларына кедергісіз кіруге және онда болуға, сондай-ақ мәжбүрлеп ұстау орындарына баруға, оларда ұсталатын адамдармен кездесуге және әңгімелесуге құқылы.

2. Ресми көздерден немесе бұқаралық ақпарат құралдарынан Уәкілге адам мен азаматтың құқықтары мен бостандықтарының бұзылу фактісі туралы мәлім болған жағдайда, ол осы Заңда көзделген шараларды қамтамасыз ете отырып, бұл бұзушылықтар туралы шағымды өз бастамасы бойынша қарауға қабылдауға құқылы.

3. Уәкілге мемлекеттік не заңмен қорғалатын өзге де құпияны құрайтын ақпаратты беру Қазақстан Республикасының заңнамасына сәйкес жүзеге асырылады.

9-бап. Шағымды қарау ерекшеліктері

1.Шағымды қарау кезінде Уәкіл шешімдеріне немесе әрекеттеріне (әрекетсіздігіне) шағым жасалатын мемлекеттік органға, жергілікті мемлекеттік басқару және өзін-өзі басқару органына немесе лауазымды адамға және мемлекеттік қызметшіге қарау процесінде анықталуға жататын кез келген мәселе бойынша өз түсіндірмелерін беруге, сондай-ақ жалпы өз ұстанымына уәж келтіруге мүмкіндік беруге міндетті.

Уәкіл шағым нысанасы болған мән-жайларды анықтауға жәрдем көрсету үшін мемлекеттік органға, жергілікті мемлекеттік басқару және өзін-өзі басқару органына немесе лауазымды адамға жүгінуге, сондай-ақ өзінің өңірдегі өкіліне сұрау салу жіберуге құқылы.

2. Уәкілдің ұсынымдары мен өтінішхаттары олар келіп түскен күннен бастап күнтізбелік он бес күн ішінде қаралады, олардың қорытындысы бойынша Уәкілге олардың қаралу нәтижелері туралы хабарланады.

Қосымша зерделеу жүргізу қажет болған жағдайларда, Уәкілдің ұсынымы мен өтінішхатын қарау мерзімін олар жіберілген субъект күнтізбелік отыз күннен аспайтын мерзімге ұзартады, бұл туралы қарау мерзімі ұзартылған күннен бастап үш жұмыс күні ішінде Уәкілге хабарланады.

3. Уәкіл түпкілікті шешім шығарғанға дейін шағымды қарау кезінде алынған материалдар жариялануға жатпайды.

4. Уәкіл шағымды қарау процесінде өзіне белгілі болған өтініш берушінің және басқа да адамдардың жеке өмірі туралы мәліметтерді олардың жазбаша келісімінсіз жариялауға құқылы емес.

10-бап. Шағымды қарау нәтижелері

Шағымды қарау нәтижелері бойынша Уәкіл өзі қабылдаған шешімге қарай:

1) өтініш берушінің құқықтары мен бостандықтарын өз әрекеттерімен (әрекетсіздігімен) бұзған мемлекеттік органдарға, жергілікті мемлекеттік басқару және өзін-өзі басқару органдарына, лауазымды адамдарға, мемлекеттік қызметшілерге бұзылған құқықтарды қалпына келтіру үшін қабылдануға жататын шараларға қатысты ұсынымдар жібереді;

2) уәкілетті мемлекеттік органдарға немесе лауазымды адамдарға адамның және азаматтың құқықтары мен бостандықтарын бұзған адамға қатысты тәртіптік немесе әкімшілік іс жүргізу не қылмыстық іс қозғау туралы өтінішхатпен жүгінеді;

3) мемлекеттік органдардың, жергілікті мемлекеттік басқару және өзін-өзі басқару органдарының, лауазымды адамдардың, мемлекеттік қызметшілердің шешімдерімен немесе әрекеттерімен (әрекетсіздігімен) бұзылған адамдардың шектелмеген тобының құқықтары мен бостандықтарын қорғау үшін талап арызбен (талап қоюмен) сотқа жүгінеді.

Уәкіл жіберетін талап арызға (талап қоюға) Қазақстан Республикасының салық заңнамасына сәйкес мемлекеттік баж салынбайды;

4) шағымдарды қарау нәтижелері бойынша бұқаралық ақпарат құралдарында ресми хабарлар жариялайды.

11-бап. Шағымдарды қарау қорытындыларын жинақтау

1. Адамның және азаматтың құқықтары мен бостандықтарының бұзылуы туралы ақпаратты зерделеу және талдау, шағымдарды қарау қорытындыларын жинақтау нәтижелері бойынша Уәкіл:

1) мемлекеттік органдарға, жергілікті мемлекеттік басқару және өзін-өзі басқару органдарына, сондай-ақ лауазымды адамдарға адамның және азаматтың құқықтары мен бостандықтарын қамтамасыз етуге, әкімшілік рәсімдерді жетілдіруге қатысты жалпы сипаттағы өз ескертулері мен ұсыныстарын жібереді;

2) егер Уәкіл мемлекеттік органдардың, жергілікті мемлекеттік басқару және өзін-өзі басқару органдарының немесе лауазымды адамдар мен мемлекеттік қызметшілердің адамның және азаматтың құқықтары мен бостандықтарын бұзатын шешімдері немесе әрекеттері (әрекетсіздігі) олардың жетілдірілмегеніне немесе орын алған олқылықтара не Қазақстан Республикасы заңнамасының халықаралық құқықтың жалпыға бірдей танылған қағидаттары мен нормаларына және Қазақстан Республикасы ратификациялаған халықаралық шарттарға қайшы келуіне орай жасалады деп пайымдаса, құқықтық актілерді қабылдаған (шығарған) субъектілерге оларға өзгерістер мен толықтырулар енгізу туралы ұсыныстармен жүгінеді.

2. Ерекше қоғамдық маңызы бар не адамның және азаматтың Қазақстан Республикасының Конституциясында кепілдік берілген құқықтары мен бостандықтары өрескел немесе жаппай бұзылған жағдайларда Уәкіл мынадай шаралар қабылдайды:

1) тікелей Қазақстан Республикасының Президентіне, Қазақстан Республикасы Парламентінің Палаталарына немесе Қазақстан Республикасының Үкіметіне өтініш жібереді;

2) Қазақстан Республикасының Конституциясына және «Қазақстан Республикасының Конституциялық Кеңесі туралы» Қазақстан Республикасының Конституциялық заңына сәйкес осындай құқығы бар адамдардың Қазақстан Республикасының Конституциялық Кеңесіне өтініш жолдауы туралы өтінішхат береді;

3) адамның және азаматтың құқықтары мен бостандықтарының бұзылу фактілері бойынша Қазақстан Республикасы Парламентінің Палаталарында баяндама жасайды не парламенттік тыңдаулар өткізу туралы ұсыныс енгізеді;

4) Қазақстан Республикасының Жоғарғы Сотына сот практикасы мәселелері бойынша түсіндірме беру ұсынысымен жүгінеді.

12-бап. Уәкілдің баяндамасы

1. Уәкіл жыл сайын Қазақстан Республикасы Президентінің қарауына қызметінің тиісті кезеңінде қаралған мәселелер бойынша адам және азамат құқықтары саласындағы қолданыстағы заңдар нормаларының қолданылуын талдауды, қажет болған кезде оларды жетілдіру және халықаралық құқық қағидаттары мен нормаларына және Қазақстан Республикасы ратификациялаған халықаралық шарттарға сәйкес келтіру жөніндегі ұсынымдарды, сондай-ақ өзге де мәліметтерді қамтитын өз қызметі туралы баяндама ұсынады.

2. Уәкілдің өз қызметі туралы баяндамасы Қазақстан Республикасының заңнамасында белгіленген тәртіппен бұқаралық ақпарат құралдарында жариялануға жатады.

13-бап. Ұлттық алдын алу тетігі

Уәкіл ұлттық алдын алу тетігі қатысушыларының азаптаулардың және басқа да қатыгез, адамгершілікке жатпайтын немесе ар-намысты қорлайтын іс-әрекеттер мен жазалау түрлерінің алдын алу жөніндегі қызметін үйлестіреді, ұлттық алдын алу тетігі қатысушыларының қажетті әлеуеті мен кәсіптік білімін қамтамасыз ету үшін шаралар қабылдайды, сондай-ақ ұлттық алдын алу тетігінің тиімді қызметін қамтамасыз ету мақсатында Қазақстан Республикасының заңнамасына сәйкес өзге де өкілеттіктерді жүзеге асырады.

14-бап. Құқықтар мен бостандықтар саласындағы құқықтық ағарту

1. Уәкіл адамның және азаматтың құқықтары мен бостандықтары саласында құқықтық ағартуға жәрдемдеседі, білім беру бағдарламаларын әзірлеуге және адам және азаматтың құқықтары мен бостандықтары бойынша ұлттық заңнама мен аса маңызды халықаралық актілер жөнінде халықтың білім деңгейін арттыруға қатысады.

2. Уәкіл көрсетілген мақсаттарда, қажет болған жағдайда, қызметі адамның және азаматтың құқықтары мен бостандықтары туралы білімді ілгерілетуге, тиімді, ғылыми негізделген ұсыныстар, зерттеулер әзірлеуге, сондай-ақ осы салада халықты жүйелі, тұрақты оқыту мен білімін арттыруға бағытталған ғылыми-білім беру орталығын және өзге де ұйымдарды құруға бастамашылық жасайды.

IV ТАРАУ. УӘКІЛДІҢ ЖӘНЕ ОНЫҢ

ӨКІЛІНІҢ ҚЫЗМЕТІН ҰЙЫМДАСТЫРУ

15-бап. Адам құқықтары жөніндегі уәкілдің облыстағы,

республикалық маңызы бар қаладағы, астанадағы өкілі

1. Уәкілдің облыстың, республикалық маңызы бар қаланың, астананың жергілікті өкілді органдарымен келісу бойынша өзі бес жыл мерзімге лауазымға тағайындайтын және босататын өңірдегі өкілі болады.

2. Уәкілдің облыстағы, республикалық маңызы бар қаладағы, астанадағы өкілі лауазымына тағайындалатын адам (бұдан әрі – Уәкілдің өңірдегі өкілі) осы Заңның 4-бабының 2-тармағында белгіленген талаптарға сай болуға тиіс және қатарынан екi мерзімнен артық осы лауазымға тағайындала алмайды.

3. Уәкілдің өңірдегі өкілі тиісті әкімшілік-аумақтық бірлік шеңберінде осы Заңның 7 – 9-баптарында, 10-бабының 1), 2) және 4) тармақшаларында, сондай-ақ 11-бабының 1) және 2) тармақшаларында айқындалған Уәкілдің өкілеттіктеріне ие болады.

4. Уәкілдің өңірдегі өкілінің ақшалай қамтылымы, медициналық және әлеуметтік-тұрмыстық қамтамасыз етілуі «Қазақстан Республикасының мемлекеттік қызметі туралы» Қазақстан Республикасының Заңына және Қазақстан Республикасының өзге де нормативтік құқықтық актілеріне сәйкес айқындалады.

16-бап. Қаржылық және материалдық-техникалық қамтамасыз ету

1. Уәкілдің, оның өңірдегі өкілдерінің, сондай-ақ жұмыс органының қызметін қаржыландыру республикалық бюджет қаражатынан жүзеге асырылады.

2. Уәкілдің ақшалай қамтылымы, оған медициналық және   
әлеуметтік-тұрмыстық қызмет көрсету, сондай-ақ оның қызметін материалдық-техникалық қамтамасыз ету Қазақстан Республикасының мемлекеттік лауазымдарын атқаратын, бірақ Үкімет мүшесінен төмен емес лауазымды адамдар үшін Қазақстан Республикасының заңдарында және өзге де нормативтік құқықтық актілерінде белгіленген кепілдіктер деңгейінде айқындалады.

3. Уәкілдің, оның өңірдегі өкілдерінің, сондай-ақ жұмыс органының қызметін қамтамасыз ету үшін қажетті қаражат республикалық бюджетте жыл сайын жеке бюджеттік бағдарламада көзделеді.

4. Уәкіл адам мен азаматтың құқықтарының бұзылуына байланысты анықтауға жататын мән-жайлар бойынша қорытындылар дайындау үшін сараптамалық, консультациялық жұмыстарды орындауға шарттық негізде ұйымдар мен мамандарды тартуға құқылы.

5. Адам құқықтары жөніндегі ұлттық орталық Қазақстан Республикасының заңнамасында белгіленген тәртіппен қаржылық есептілік ұсынады.

17-бап. Адам құқықтары жөніндегі ұлттық орталық

1. Уәкілдің қызметін жұмыс органы – Адам құқықтары жөніндегі ұлттық орталық (бұдан әрі – Ұлттық орталық) қамтамасыз етеді, ол мемлекеттік мекеме болып табылады, Қазақстан Республикасының Мемлекеттік елтаңбасы бейнеленген және мемлекеттік тілде өз атауы жазылған мөрі мен бланкілері, сондай-ақ банк мекемелерінде тиісті шоттары болады. Уәкілдің өңірдегі өкілінің қызметін Ұлттық орталықтың өкілдіктері қамтамасыз етеді.

2. Ұлттық орталықтың басшысын Уәкіл лауазымға тағайындайды және лауазымнан босатады.

3. Уәкіл Ұлттық орталықтың құрылымын, ол туралы ережені бекітеді, шығыстар сметасы шегінде адам саны мен штат кестесін белгілейді.

4. Жұмыс органының қызметіне байланысты мәселелер бойынша Уәкіл өкімдер шығарады.

5. Ұлттық орталық Уәкілдің және оның өңірлердегі өкілдерінің қызметін ақпараттық-талдамалық, ұйымдық-құқықтық және өзге де қамтамасыз етуді жүзеге асырады.

6. Ұлттық орталық қызметкерлері өз қызметін мемлекеттік қызмет туралы заңнама негізінде жүзеге асыратын мемлекеттік қызметшілер болып табылады.

7. Ұлттық орталық қызметкерлерінің ақшалай қамтылымы, медициналық және әлеуметтік-тұрмыстық қамтамасыз етілуі «Қазақстан Республикасының мемлекеттік қызметі туралы» Қазақстан Республикасының Заңына және Қазақстан Республикасының өзге де нормативтік құқықтық актілеріне сәйкес айқындалады.

18-бап. Сараптама кеңестері

Уәкілдің және оның өңірдегі өкілінің жанынан   
консультативтік-талдамалық функциялары бар және адам мен азаматтың құқықтары мен бостандықтарын қорғау саласында жұмыс тәжірибесі бар адамдардан тұратын сараптама кеңестері құрылуы мүмкін.

V ТАРАУ. Қорытынды ереже

19-бап. Осы Заңды қолданысқа енгізу тәртібі

Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

**Президенті**